‘জিতলে কারচুপি নয়, পরাজিত হলেই ইভিএম স্ক্যাম’, বিরোধীদের কটাক্ষ শিন্ডের

মুম্বই: ‘ইভিএম মেশিন (EVM Machine) নিয়ে সাধারণ মানুষকে বিভ্রান্ত করা বন্ধ করুন, মানুষ যে রায় দিয়েছে তাকে মেনে নিন’ রবিবার এইভাবেই বিরোধীদের জবাব দিলেন মহারাষ্ট্রের (Maharastra) উপ মুখ্যমন্ত্রী একনাথ শিন্ডে (Eknath Shinde)। সাংবাদিকদের প্রশ্নের উত্তরে শিন্ডে বলেন, শাসক মহাযুতি জোট সরকার তার নিজের কাজের জন্য ২০ নভেম্বর জয়ী হয়েছে। এই জয়ের স্বীকৃতি মহা বিকাশ আগাড়িকে মেনে নিতে হবে। মানতে হবে যে সরকার যেভাবে রাজ্যের উন্নয়ন করেছে, তার জন্য তারা ক্ষমতায় এসেছে।

বিধানসভা নির্বাচনে মহাযুতি জোট (বিজেপি, শিবসেনা, এনসিপি) ২৮৮টি আসনের মধ্যে ২৩০টি আসনে জয়লাভ করেছে। অপরদিকে কংগ্রেস, শিবসেনা (ইউবিটি) ও এনসিপি(এসপি) মাত্র ৪৬টি আসন পেয়েছে।  তার পরেই বিরোধীরা ভোটে কারচুপির অভিযোগ তুলে ব্যালটে নির্বাচনের দাবিতে সরব হয়।

আরও পড়ুন: ভারত নয়, অন্য ৬ দেশের থেকে আলু, পেঁয়াজ কিনবে বাংলাদেশ!

এই অভিযোগের পরিপ্রেক্ষিতে শিবসেনা প্রধান শিন্ডে বলেন, যখন আপনারা জয়ী হন, ইভিএম কারচুপি নয়, কিন্তু যখন আপনারা পরাজিত হন তখনই ইভিএম কারচুপির অভিযোগ তোলেন। এই ধরনের দাবি একদমই সঠিক নয়। শিন্ডে বলেন, ভোটে রাজ্যবাসী যে রায় দিয়েছে তা বিরোধীদের মেনে নিতে হবে। রায়ই বলে দিচ্ছে তারা চূড়ান্তভাবে পরাজিত হয়েছে।

উপ মুখ্যমন্ত্রী আরও সুর চড়িয়ে বলেন, ভোটের রেজাল্ট দেখিয়ে দিয়েছে যারা ঘরে বসে থাকে, মানুষ তাঁদের ভোট দেয় না।

শিন্ডে বলেন, লোকসভা ভোটে মহাযুতি জোট ভোট পেয়েছে ২.৪৮ কোটি(৪৩.৫৫ শতাংশ)। এমভিএ পেয়েছে ২.৫ কোটি(৪৩.৭১ শতাংশ)। তারপরেও বিরোধীরা ৩১টি আসন পেয়েছে আর মহাযুতি পেয়েছে ১৭ টি আসনে জয়ী হয়েছে। এই জয়কে কি বলবেন আপনারা, ইভিএম কারচুপি?

শিন্ডে তীব্র সমালোচনা করে বলেন, গণতান্ত্রিকভাবে নির্বাচিত সরকার সম্পর্কে বিভ্রান্তি তৈরি করা গণতন্ত্রের পক্ষে ভালো নয়।